สภาพคล่องแบงก์เหลือพอ
เชื่อกู้2ล้านล้านไม่ระคายผิวให้ต้องแข่งคาดปีหน้าระบบธนาคารสู้กันหนักแน่
1 เม.ย. 2556

เชื่อกู้2ล้านล้านไม่ระคายผิวให้ต้องแข่งคาดปีหน้าระบบธนาคารสู้กันหนักแน่
นายแบงก์เชื่อรัฐบาลกู้สนั่น 2.2 ล้านล้านบาท ไม่กระทบสภาพคล่องตลาดปีนี้ แต่ปีหน้าแข่งเดือดแน่
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า เชื่อว่าปีหน้าจะเห็นการระดมสภาพคล่องของธนาคารพาณิชย์ที่หนักขึ้น ซึ่งเป็นผลจากการลงทุนของรัฐบาล รวมถึงความต้องการสินเชื่อภาคเอกชนที่ยังมีความต้องการพอสมควร 
สำหรับปีนี้นั้น แม้ว่ารัฐบาลจะมีแผนลงทุนโครงสร้างพื้นฐานมูลค่า 2.2 ล้านล้านบาท แต่ก็จะไม่ส่งผลต่อการระดมสภาพคล่องของธนาคารพาณิชย์ เพราะกว่าจะมีการวางโครงร่างการลงทุน และเกิดการกู้เพื่อลงทุนจริงก็จะเป็นปีหน้า
อย่างไรก็ตาม ปัจจัยสำคัญในปีหน้าที่อาจมีผลต่อการขยายสินเชื่อของธนาคารพาณิชย์ ได้แก่ เศรษฐกิจไทยที่เกิดจากความเสี่ยงทางการเมือง รวมทั้งเศรษฐกิจโลก
“โครงการภาครัฐไม่ได้เกิดภายในปีนี้ มีโครงการน้ำแต่รัฐบาลก็ยังไม่ลงทุน จึงยังไม่เห็นการกู้จริง” นายกอบศักดิ์ กล่าว
นายกอบศักดิ์ กล่าวว่า ขณะนี้สัดส่วนสินเชื่อต่อเงินฝาก (L/D) ของธนาคารอยู่ในระดับ 87% ถือว่าอยู่ในระดับที่ดีกว่าธนาคารอื่น เพราะได้เตรียมระดมสภาพคล่องตั้งแต่ไตรมาส 4 ปี 2555 ขณะที่ธนาคารพาณิชย์ในระบบ L/D เฉลี่ย 90% ขึ้นไป
แหล่งข่าวจากธนาคารกรุงไทย เปิดเผยว่า ขณะนี้สภาพคล่องในประเทศยังเหลือเพียงพอ แม้รัฐบาลจะมีแผนกู้เงิน 2.2 ล้านล้านบาท แต่ยังไม่มีความจำเป็นที่ธนาคารต้องระดมทุนเร็วเกินไป เพราะยิ่งระดมทุนมาก อีกมุมหนึ่งก็ถือเป็นต้นทุน แม้ขณะนี้ดอกเบี้ยจะยังไม่สูงมากนัก
แหล่งข่าวเปิดเผยว่า สาเหตุที่มองว่ายังไม่ควรเร่งรีบ เพราะการเบิกจ่ายของรัฐบาลในการลงทุนจะเป็นรูปแบบทยอยเบิกใช้ โดยปีแรกลงทุน 1 หมื่นล้านบาท ก่อนลงทุนเพิ่มในปีถัดไป ธนาคารสามารถระดมทุนได้ทันแม้อนาคตดอกเบี้ยอาจปรับขึ้น แต่ธนาคารก็สามารถปล่อยกู้ในอัตราดอกเบี้ยสูงได้ เพื่อรักษาอัตราการทำกำไร
สำหรับสินเชื่อลูกค้ารายใหญ่ไตรมาสแรก เติบโตได้ดีตามเป้าหมาย เนื่องจากตัวเลขเศรษฐกิจยังไปได้ดี ทำให้เห็นการลงทุนในกลุ่มลูกค้ารายใหญ่
ศูนย์วิจัยกสิกรไทย ระบุว่า สภาพคล่องของธนาคารพาณิชย์ในเดือน ก.พ. ตึงตัวขึ้นเมื่อเทียบกับเดือน ม.ค. เป็นผลมาจากเงินให้สินเชื่อเพิ่มขึ้นมากกว่าเงินฝากซึ่งรวมตราสารหนี้ ทำให้ L/D ของธนาคารในระบบปรับเพิ่มขึ้นมาที่ระดับ 89.22% จากเดือน ม.ค. ซึ่งอยู่ที่ 88.35% และเพิ่มขึ้นจากระดับ 88.28% ในช่วงสิ้นปี 2555
แนวโน้มสภาพคล่องของธนาคารพาณิชย์ และระบบการเงินไทยในช่วงครึ่งหลังปีนี้มีความชัดเจนว่าอาจตึงตัวขึ้นจากหลากหลายปัจจัยกดดัน ทั้งการขยายสินเชื่อของธนาคารพาณิชย์ และความต้องการระดมทุนของรัฐบาล
ก่อนหน้านี้นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝาก การลงทุน ประกันภัย และธนบดี ธนาคารกรุงศรีอยุธยาเชื่อว่าทิศทางของธุรกิจเงินฝากในปีนี้ยังคงมีการแข่งขันที่ค่อนข้างรุนแรงอย่างต่อเนื่อง เป็นผลมาจากการที่ธนาคารพาณิชย์ต่างต้องการระดมเงินฝากเพื่อเสริมสภาพคล่องรองรับการปล่อยสินเชื่อที่ขยายตัวเพิ่มขึ้น เป็นไปในทิศทางเดียวกับอัตราการขยายตัวทางเศรษฐกิจของประเทศ และนโยบายการลงทุนของภาครัฐ